Δημοσιογραφικός Οργανισμός Λαμπράκη

Περιουσία

Σήμερα, στον ΔΟΛ ανήκουν οι εφημερίδες Το Βήμα και Τα Νέα (είχαν σταματήσει την έκδοση τους, και επαναεκδόθηκαν, με την νέα διοίκηση του ΔΟΛ), και ο τηλεοπτικός σταθμός One Channel. Στον όμιλο ανήκαν επίσης και το ενημερωτικό σάιτ In.gr. 
Επίσης ο ΔΟΛ συμμετείχε με ποσοστό 22.11% στον τηλεοπτικό σταθμό Mega Channel, ο οποίος από τις 20 Νοεμβρίου 2018, εκπέμπει πλέον μόνο διαδυκτιακά από το site του και μέσω YouTube. Ο σταθμός θα εκπέμπει διαδυκτιακά μέχρι να βγεί, από τις τράπεζες, σε πλειστηριασμό, το αρχείο του η ταινιοθήκη και το σήμα του.

Οικονομικά προβλήματα

Ο ΔΟΛ κλυδωνίστηκε σοβαρά για πρώτη φορά στις αρχές της δεκαετίας του 1980, όταν η νεοεκλεγείσα κυβέρνηση του Ανδρέα Παπανδρέου μπλόκαρε την έγκριση δανείων του Οργανισμού από τις κρατικές τράπεζες, ενώ αρνήθηκε να διευκολύνει και στην αποπληρωμή των χρεών, με αποτέλεσμα ο Χρήστος Λαμπράκης να υποχρεωθεί να κλείσει το καθημερινό «Βήμα» τον Αύγουστο του 1982. Ο Ανδρέας Παπανδρέου δήλωσε ότι «δεν μπορεί ο ελληνικός λαός να επιδοτεί επ' αόριστον και στο άπειρο τον Τύπο και μάλιστα σε τέτοια κλίμακα. Γιατί μιλάμε για 500 ή 700 εκατομμύρια μέσα σ’ ένα μικρό διάστημα και θα χρειαστεί και γι’ αυτά να αναβληθεί η εξόφλησή τους. Ως πού θα πάει το πράγμα; Αν υπήρχε κάποιο κριτήριο που πρέπει να στηρίξει την εφημερίδα αυτή το κοινωνικό σύνολο, τότε γιατί αυτή και όχι 25 άλλες;», ενώ αντίθετα το μέρος του ΔΟΛ πήραν πολλές προσωπικότητες τόσο από το Κέντρο όσο και από την Κεντροδεξιά, όπως οι Κωνσταντίνος Μητσοτάκης, Γιάγκος Πεσμαζόγλου, Ευάγγελος Αβέρωφ, Γεώργιος Μαύρος. Τελικά ο ΔΟΛ κατάφερε να σταθεί στα πόδια του με την χρηματική βοήθεια του Βαρδή Βαρδινογιάννη. Λίγο αργότερα ο εφοπλιστής Γιάννης Μαυρακάκης, στενός φίλος του τότε διοικητή της Εθνικής Τράπεζας Στέλιου Παναγόπουλου, προσπάθησε με την βοήθεια της κυβέρνησης να αγοράσει τον ΔΟΛ από τον Λαμπράκη, τελικά όμως χωρίς αποτέλεσμα.
Ο ΔΟΛ ξεκίνησε να αντιμετωπίζει εκ νέου οικονομικά προβλήματα από το 2014, ενώ το 2016, οι τράπεζες δέσμευσαν τους λογαριασμούς για αποπληρωμή δανείων του Ομίλου, με αποτέλεσμα οι εργαζόμενοι να κατέβουν σε απεργία, και για λίγες μέρες να σταματήσει η κυκλοφορία των εφημερίδων «Τα Νέα» και «Το Βήμα» (τελικά οι εφημερίδες συνέχισαν την κυκλοφορία τους). Στις 7 Φεβρουαρίου 2017 το δικαστήριο απέρριψε αίτημα των εργαζομένων για να ανοίξουν οι σφραγισμένοι από τις τράπεζες λογαριασμοί ώστε να γίνουν οι πληρωμές. Παρ' όλα αυτά οι εφημερίδες του Οργανισμού («Τα Νέα» και «Το Βήμα») καθώς και όλα τα περιοδικά του, εξακολούθησαν να εκδίδονται και να κυκλοφορούν κανονικά (μάλιστα, «Τα Νέα» παραμένουν σταθερά η πρώτη σε κυκλοφορία εφημερίδα πανελλαδικά).
Στις 9 Απριλίου 2017, ο Σταύρος Ψυχάρης ανακοίνωσε την αποχώρηση του από τον οργανισμό λόγω των οικονομικών προβλημάτων του ομίλου. Στις 31 Μαΐου του ίδιου χρόνου, διεξήχθη διαγωνισμός για την πώληση του ΔΟΛ. Ενδιαφέρον έδειξαν μεταξύ άλλων οι επιχειρηματίες Βαγγέλης Μαρινάκης και Ιβάν Σαββίδης, καθώς και μια κυπριακή εταιρεία συμφερόντων Δημήτρη Μελισσανίδη.  Νέος ιδιοκτήτης αναδείχθηκε ο Βαγγέλης Μαρινάκης, καταβάλλοντας το ποσό των 22,8 εκατομμυρίων ευρώ. Ο ίδιος υποσχέθηκε το ξεκίνημα μιας νέας εποχής επιτυχιών για τον Οργανισμό.